  Анжелика Тихонова корреспондент Ижкарын Искусствоосъя элькун нылпи школалэн азбараз удмурт калыклэн дауркылъёсызлы сӥзем пу синпелетъёсын парк лэсьтӥзы. Шаерысьтымы пӧртэм ёросъёсысь кибашлыос парк скульптурая элькун фестиваль улсын ужазы, туэ та ужрад Чеберлыко киужъёсъя элькун центрлэн азьвыл кивалтӥсезлы Рафхат Каримов сӥземын вал. Усточиосын тодматскыны ивортодэтъя «Удмуртия» агентстволэн корреспондентэз вуылӥз. Пу синпелетъёсын парк кылдӥз Искусствоосъя элькун нылпи школалэн азбараз Вить пӧртэм синпелетъёс лэсьтон бордын Ува ёросысь Узей-Тукляысь Сергей Чермаков, Андрей Жуйков, Михаил Шахтарин, Алнашысь Виталий но Анатолий Лермонтовъёс, Пичи Пурга ёросысь Вуж Мӧньяысь Николай но Иван Тарасовъёс, Якшур-Бӧдьяысь Максим Головизнин, Пичи Пургаысь Виктор Яковлев но Ижкарысь Юрий Яковлев тыршизы. Соос капка, тангыра, крезь тусъем сцена, ял карон инты но «Быдӟым книга» синпелет лэсьтӥзы. Вуоно арын школалэсь азбарзэ эшшо кӧня ке синпелетъёсын чебер карозы. Ми та ужрадэз 10 ар возьмамы ини. Туж шумпотӥмы, культурая министр дурбасьтӥз шуыса. Интымы милям бадӟым. Татын нылъёс но пиос уло. Шудыны кытын ке но кулэ, шутэтскыны. Милям «Шудон» фольклор ансамбльмы но вань. Крезь тусъем сцена соослы. Малпасько, та карлэн шораз пуксем инты фольклор, йӧскалык, ӧнерлыко лулчеберетлэн центрез луоз Надежда Иванова, Искусствоосъя элькун нылпи школалэн кивалтӥсезСинпелетъёслы эскизъёс школаын дышетскись пиналъёслы но суреданы ӵектӥзы вал. Одӥгзэ соос пӧлысь Якшур-Бӧдья ёросысь Кыква гуртысь Регина Перевозчикова суредаз. Со пу вӧлӥсьёслы ял карон инты лэсьтыны ӵектӥз, отын пиналъёс лыдӟиськыны но, тэк пукыны но, суредаськыны но быгатысалзы. Малпанзэ уже кутӥзы. Мон туж шумпотӥсько, малы ке шуоно сое адӟозы туж трос адямиос но трос аръёс ӵоже со шумпотъялоз милемыз, синъёсмес. Мон малпасько, школалы туж кулэ сыӵе парк. Крезь кадь маке сцена вылын пуктозы концертъёс. Беседкаын можно пукыны. Татын луоз вашкала шӧмо шутэтскон инты Регина Перевозчикова, Искусствоосъя элькун нылпи школаын дышетскисьРегиналэсь суредзэ Алнашысь кибашлыослэн юртысьтызы методист Виталий Лермонтов Анатолий пиеныз улонэ пыӵатӥзы. Нош Пичи Пургаысь искусствоосъя нылпи школаысь дышетӥсь Виктор Яковлев крезь тусъем сцена лэсьтӥз. Чеберлы гинэ ӧвӧл, уже кутыны. Со дас но, кызь но, куамын но кырӟась-эктӥсьёсты чиданы кулэ шуыса пусйиз. Со сяна, сцена вылын крезен сямен шудыны но луоз. Кибашлы отчы струнаос ватсалоз. Мынам инкуазьлэсь сётэмын-а мар-а нотаосты кылыны. Но профессионально мон уг шудӥськы, уг быгатӥськы. Но, малпасько, пӧртэм куара сётӥзы ке, со милемлы умой луоз, малы ке шуоно тани татын дышетскись пиналъёслы тунсыко луоз адӟыны но, еще пельын но кылыны. <…> Сыӵе луоз со функциональнойгес, шуом Виктор Яковлев, Пичи Пургаысь кибашлыВуж Мӧнья гуртысь кибашлы Николай Тарасов Иван пиеныз тангыра пӧрмытӥзы. Кибашлы пусйиз, пулэсь синпелетъёсты ӵемысь лысо писпуослэсь лэсьто, соос трос аръёс ӵоже сылыны быгатозы. Со понна умой утялтыны гинэ кулэ: дырыз дыръя юромо вӧйёсын буялляны. Пусъём, кибашлыослы Искусствоосъя элькун нылпи школаын дышетскись пиналъёс но юрттӥськизы. Лулчеберетъя волонтёръёс сямен соос синпелет лэсьтӥсьёслэсь ужам бервылзэс утялтӥзы. Калык творчествоя элькун юртысь чеберлыко киужъёсъя ёзэтэн кивалтӥсь, фестивалез огез радъясь Ольга Пислегова таӵе фестивальёсты Удмуртиын 2002-тӥ арын ортчытъяны кутскизы шуыса вераз. Сыӵе малпанэз шаерамы Николай Тарасов но Ува ёросысь Узей-Тукляысь Геннадий Сидоров Мордовиысь фестивале вуылэмзы бере вайизы. Соос ӵектонэнызы Чеберлыко киужъёсъя йӧскалык центрен кивалтӥсьлы Рафхат Каримовлы вазиськизы. Озьы, нырысетӥез ужрад Уваысь санаторий дорын ортчиз. Со дырысен кибашлыос 10-лэсь трос ёросъёсын 700-лэсь трос синпелетъёс пуктӥзы ини. 2021-тӥ арын фестивальлы Рафхат Каримовлэсь нимзэ сётӥзы. Рафхат Мухаметович туж трос лэсьтӥз чеберлыко киуж лэсьтон удыслы, парк скульптура лэсьтонъя фестивальлы. <…> Мынам бадӟым тау вераме потэ кибашлыослы, культурая министерстволы та фестивалез азинтэмзы понна Ольга Пислегова, Калык творчествоя элькун юртысь чеберлыко киужъёсъя ёзэтэн кивалтӥсьВуоно арын фестиваль 20 ар тырмонзэ пусъёз.  Тодэ вайытом, Ижкарын Космонавтъёслэн парказы пулэсь «Шунды-мумы» синпелет пуктӥзы. Тегъёс: Ижкар Удмуртия фестиваль кибашлыос скульптураос  